FI Euroopan unionin virallinen lehti CE 78/133

(2004/C 78 E/0135)

KIRJALLINEN KYSYMYS E-2605/03

esittäjä(t): Elizabeth Lynne (ELDR) komissiolle

(28. elokuuta 2003)

Aihe: Kieltenopettajien tutkintotodistusten tunnustaminen

Onko komissio tietoinen, että Yhdistyneestä kuningaskunnasta kotoisin olevan englannin kielen opettajan, jolla on tarvittava pätevyys ja käytännön kokemus omassa maassaan, edellytetään läpäisevän CAPES-tutkinto (Certificat d'aptitude pédagogique à l'enseignement du second degré, erittäin vaikea tutkinto, erityisesti ulkomaalaiselle), jotta hän voisi saada kokopäiväisen opettajan toimen Ranskan koulutusjärjestelmässä?

Rikkooko tämä ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annettua neuvoston direktiiviä 89/48/ETY (1)?

Poistetaanko ammattipätevyyden tunnustamista koskevalla direktiiviehdotuksella (2) tämä poikkeavuus? Se olisi tärkeää, varsinkin koska ranskalaiset opettajat voivat opettaa Yhdistyneessä kuningaskunnassa ilman tällaista lisätutkintoa.

Frits Bolkesteinin komission puolesta antama täydentävä vastaus

(9. tammikuuta 2004)

Komissio on arvioinut Euroopan yhteisöjen tuomioistuimen asiassa C-285/01 (tapaus ”Isabel Burbaud”) 9. syyskuuta 2003 antamaa tuomiota, mitä tulee muista jäsenvaltioista kotoisin olevien pätevien opettajien työhönottoon Ranskan julkisiin palveluihin. Tuomio koskee sairaalanjohtajia. Ranskassa julkisen sektorin sairaalanjohtajien on osallistuttava työhönottokilpailuun, jonka läpäisseet osallistuvat harjoittelujaksoon École nationale de la santé publique -koulussa ennen vakituiseen virkaan nimittämistä. Tuomioistuimen mielestä on yhteisön lainsäädännön vastaista, että täysin pätevien muista jäsenvaltioista tulevien sairaalanjohtajien täytyy osallistua kyseiseen kilpailuun. Tuomioistuin huomautti, että tällaisessa työhönottomene-telmässä — jossa ei oteta huomioon niiden hakijoiden, jotka ovat muiden jäsenvaltioiden kansalaisia, erityistä pätevyyttä sairaalan johtamisen alalla — on erityispiirteitä, jotka asettavat nämä kansalaiset epäedulliseen asemaan ja estävät heitä työntekijöinä nauttimasta vapaata liikkuvuutta koskevista oikeuksistaan.

Komissio on sitä mieltä, että periaatteessa tämä ennakkotapaus saattaa ulottua myös opettajiin, sillä myös heidän työhönottonsa Ranskan julkisiin palveluihin tapahtuu kilpailun kautta, ja kilpailun läpäisseet osallistuvat harjoittelujaksoon Instituts Universitaires de Formation des Maîtres -instituuteissa.

On tärkeä huomata, että tuomioistuin ei ole sulkenut pois sitä mahdollisuutta, että asianmukaisesti pätevien muista jäsenvaltioista tulevien hakijoiden tulisi osallistua julkisten palveluiden työhönotto-kilpailuun. Tuomioistuin on päättänyt, että tämä vaatimus ei ole direktiivin 89/48/ETY vastainen, sillä direktiivissä ei säädetä erilaisista valinta- ja työhönottomenetelmistä virkoja täytettäessä, eikä sen nojalla voida perustella työhönotto-oikeutta. Tuomioistuin on kuitenkin rajannut, että asianmukaisesti päteviä maahanmuuttajia ei voida vaatia läpäisemään kilpailua, joka johtaa harjoittelukurssille pääsyyn. Niinpä komissio katsoo, että Ranskan on muutettava työhönottojärjestelmäänsä, mitä tulee muista jäsenvaltioista kotoisin oleviin päteviin opettajiin. Komissio ottaa yhteyttä Ranskan viranomaisiin varmistaakseen, että Ranska ottaa tuomioistuimen päätöksen huomioon.

Ammattipätevyyden tunnustamista koskevaan direktiiviehdotukseen ei sisälly tätä asiaa koskevia säännöksiä.

(1) EYVL L 19, 24.1.1989, s. 16.

(2) KOM(2002) 119 lopullinen.